RAPORT AL COMISIEI CĂTRE PARLAMENTUL EUROPEAN, CONSILIU, BANCA CENTRALĂ EUROPEANĂ, COMITETUL ECONOMIC ȘI SOCIAL EUROPEAN ȘI COMITETUL REGIUNILOR Al cincisprezecelea raport privind pregătirile practice în vederea viitoarei extinderi a zonei euro /* COM/2014/0706 final */





RAPORT AL COMISIEI CĂTRE PARLAMENTUL EUROPEAN, CONSILIU, BANCA CENTRALĂ EUROPEANĂ, COMITETUL ECONOMIC ȘI SOCIAL EUROPEAN ȘI COMITETUL REGIUNILOR Al cincisprezecelea raport privind pregătirile practice în vederea viitoarei extinderi a zonei euro 1. Introducere La 23 iulie 2014, Consiliul a decis că Lituania îndeplinește condițiile necesare pentru adoptarea monedei euro[1]. Lituania va adopta moneda euro la 1 ianuarie 2015 („ziua euro”). Astfel, numărul total al statelor membre din zona euro se va ridica la nouăsprezece, incluzând toate cele trei state baltice. Rata de conversie a fost stabilită în mod irevocabil la 3,45280 litas lituanieni pentru un euro[2], valoare care corespunde cursului de schimb anterior la nivel central al litas-ului din cadrul mecanismului ratei de schimb (ERM II) al UE. Pregătirile practice întreprinse în Lituania pentru trecerea la moneda euro au intrat deja în faza finală. În urma primului raport special al Comisiei privind pregătirile practice ale Lituaniei[3], prezentul raport evaluează progresele înregistrate de la mijlocul lunii iulie până la sfârșitul lunii septembrie 2014. Acesta se referă în special la pregătirile pentru introducerea de numerar euro, la măsurile instituite pentru protecția consumatorilor în perioada de trecere la moneda euro, cum ar fi „Memorandumul privind bunele practici comerciale la introducerea monedei euro”, precum și la campania de comunicare. Documentul de lucru al serviciilor Comisiei anexat la prezentul raport oferă detalii cu privire la pregătirea introducerii monedei euro în celelalte state membre care nu au adoptat încă moneda unică și nu beneficiază de derogare. 2. Situația actuală a pregătirilor pentru schimbarea monetară din Lituania De la ultimul raport al Comisiei, au fost realizate progrese generale considerabile în cadrul pregătirilor practice desfășurate de autoritățile lituaniene și de părțile interesate implicate. 2.1. Organizarea procesului de schimbare monetară, adaptarea sistemului juridic și pregătirile din sectorul public Planul național de trecere la moneda euro al Lituaniei[4] a fost aprobat de guvern la 26 iunie 2013, apoi modificat în decembrie 2013 și în iunie 2014. Acesta este completat de un plan de acțiune pentru punerea în aplicare a planului național de trecere la moneda euro[5]. Pregătirile sunt într-un stadiu avansat. Adaptarea sistemului juridic este în curs de desfășurare. Aproximativ 120 de proiecte de lege referitoare la introducerea monedei euro sunt examinate de Parlament (Seimas) în cursul sesiunii de toamnă. Peste 200 de funcționari publici din cadrul administrației centrale și locale au fost instruiți cu privire la adoptarea monedei euro și la implicațiile practice ale acestui proces, cu scopul de a le oferi pregătirea necesară pentru a-și instrui, la rândul lor, colegii. Planificarea măsurilor de urgență în instituțiile publice implicate în procesul de introducere a monedei euro, inclusiv în ceea ce privește interoperabilitatea planurilor pentru situații de urgență, se află în curs de desfășurare. Ținând cont de creșterea riscurilor în materie de securitate, ofițerii de poliție au urmat programe de formare speciale și au fost prevăzute măsuri de îmbunătățire a siguranței transporturilor efectuate de sectorul transporturilor de fonduri în timpul procesului de tranziție. 2.2. Pregătirile pentru introducerea monedei euro în numerar Lituania va utiliza scenariul „big-bang” pentru schimbarea monetară[6], cu o perioadă de dublă circulație de 15 zile calendaristice. Pentru înlocuirea monedelor și bancnotelor litas aflate în circulație și pentru formarea stocurilor considerate necesare pentru 2015 este nevoie de 370 de milioane de monede euro avându-l reprezentat pe fața națională pe Vytis, un cavaler în armură, călare, precum și 132 de milioane de bancnote euro de diverse valori. Ca urmare a deciziei Consiliului din iulie 2014, monetăria din Lituania a început să bată monedele euro lituaniene. Până la sfârșitul lunii septembrie, au fost bătute 45 % din monedele care urmau să fie emise în 2014. Bancnotele euro necesare au fost împrumutate de la Deutsche Bundesbank. Alimentarea anticipată cu monede euro a instituțiilor de credit a început la 1 octombrie 2014, iar alimentarea anticipată cu bancnote euro urmează să aibă loc începând de la 1 noiembrie 2014. Alimentarea anticipată secundară cu bancnote și monede pentru clienții mari ai băncilor comerciale va începe la data de 1 decembrie 2014. Oficiile poștale vor beneficia de alimentare anticipată secundară numai până la sfârșitul lunii decembrie. Conform unei prime estimări, pentru alimentarea anticipată și alimentarea anticipată secundară va fi necesar numerar în euro cu o valoare totală de 703,7 milioane de euro (aproximativ 32,5 milioane de bancnote și 168,2 milioane de monede). Banca Lituaniei recomandă în Orientările sale privind schimbarea monetară din martie 2014 ca băncile să ia în considerare nevoia suplimentară de bancnote cu o valoare mai mică în primele zile ale schimbării monetare atunci când își evaluează propriile nevoi de alimentare anticipată. Conform unui memorandum de înțelegere privind bunele practici legate de pregătirea adoptării monedei euro în Lituania, care a fost încheiat între Banca Lituaniei și nouă bănci comerciale, în iulie 2014, întreprinderile mici pot beneficia de condiții favorabile pentru alimentarea anticipată secundară în ultimele cinci zile calendaristice din 2014. Începând cu 1 decembrie, vor fi puse la dispoziția publicului larg 900 000 de pachete cu monede euro. Ambalate în pungi de plastic, pachetele de monede vor conține fiecare un amestec cu toate tipurile de monede euro cu față lituaniană (valoarea unui pachet: 11,59 EUR). Pachetele de monede destinate cetățenilor vor fi vândute la trei casierii ale Băncii Lituaniei, în 343 de sucursale bancare și în cel puțin 330 de oficii poștale. Comercianții cu amănuntul pot alege între două tipuri de pachete, de dimensiuni diferite: pachete care conțin 111,00 EUR (număr aproximativ: 60 000 de pachete) și pachete conținând 200,00 EUR (în număr de 50 000). În plus, începând din „ziua euro”, vor exista pachete speciale pentru colecționari (valoarea fiecărui pachet: 3,88 EUR) (35 000 de pachete de monede de calitate „brilliant uncirculated” - necirculate, cu lustrul intact - și 7 000 de seturi de calitate „proof”). În vederea reducerii perioadei de dublă circulație, va fi foarte important să se reducă și mai mult volumul de litas în numerar aflat în circulație înainte de „ziua euro”. De la începutul anului 2014, volumul de litas în numerar aflat în circulație a scăzut cu numai 15 %, începând de la un nivel destul de ridicat. Mai trebuie încă retrase aproximativ 80 de milioane de bancnote și 1,2 miliarde de monede. Retragerea numerarului în litas, inclusiv procesul planificat de eliminare graduală a bancnotelor cu valoare mare, ar trebui să continue într-un ritm constant, ajungând la 50 % până la sfârșitul anului 2014. Conform memorandumului de înțelegere semnat cu Banca Lituaniei, băncile comerciale vor încuraja clienții să depună în conturi bancare numerar în litas și vor promova plățile efectuate prin alte mijloace decât în numerar. În plus, băncile vor sensibiliza consumatorii în ceea ce privește avantajele oferite de mijloacele de plată nemonetare. Depunerea gratuită de bancnote este deja posibilă la bancomate (ATM) care permit depunerea de numerar (R-ATM) și la acceptori de bancnote (BNA) (241 dintr-un total de 1 239 R-ATM și BNA). Aceste ATM-uri și BNA-uri vor continua să accepte bancnote în litas chiar și după „ziua euro”, când ATM-urile vor distribui numai bancnote euro. În perioada schimbării monetare, clienților ar trebui să li se asigure asistență tehnică din partea unui personal specializat. Înainte de „ziua-euro”, Banca Lituaniei oferă servicii de schimb nelimitat al monedelor de litas în bancnote. În principiu, va trebui să se dea restul exclusiv în euro începând din „ziua euro”, fapt care ar putea pune probleme pentru comercianți. Băncile au convenit în memorandumul de înțelegere să limiteze numărul de bancnote litas cu valoare mare spre sfârșitul anului 2014 și să se asigure că întreprinderile primesc bancnote euro cu valoare mai mică în cursul perioadei de alimentare anticipată secundară. În plus, la începutul anului 2015, băncile vor distribui numai bancnote euro cu valoare mică în sucursale și la bancomate. Recomandările privind managementul numerarului pentru întreprinderi emise de Banca Lituaniei și de Ministerul de Finanțe în aprilie 2014 subliniază că întreprinderile ar trebui să dețină suficiente bancnote euro cu valoare mică și monede euro de orice valoare disponibile pentru a da restul. În „ziua euro”, toate cele 1 193 de ATM-uri din Lituania vor distribui bancnote euro de la primele ore ale zilei de 1 ianuarie 2015. Sectorul bancar lituanian cuprinde 312 sucursale care oferă servicii de numerar. Aceste sucursale și alte 31 de sucursale suplimentare, care, de obicei, nu efectuează operațiuni cu numerar, vor oferi gratuit servicii nelimitate de schimb de numerar (bancnote și monede) până la 30 iunie 2015. 330 de oficii poștale vor schimba gratuit numerar în litas până la valoarea de 1 000 de euro pe tranzacție, până la 1 martie 2015. În cursul aceleiași perioade, numerarul în litas va fi schimbat și în cadrul a 11 cooperative de credit, fără comision. Schimbul sumelor mari (la sucursalele băncilor: peste 15 000 LTL; poșta din Lituania poate stabili un prag diferit pentru oficiile poștale) se face sub rezerva unui preaviz scris de trei zile. Începând de la 1 iulie 2015, 89 de filiale bancare vor continua să furnizeze servicii de schimb nelimitate și gratuite (bancnote litas) timp de încă șase luni. Banca Lituaniei va schimba volume nelimitate de numerar litas în euro pentru o perioadă nelimitată de timp și în mod gratuit. Reglarea terminalelor de plăți electronice (POS) este prevăzută pentru luna decembrie 2014 în vederea trecerii automate la moneda euro la 1 ianuarie 2015. Unele bănci intenționează să suplimenteze personalul care efectuează operațiuni cu numerar în sucursalele bancare și/sau să înființeze ghișee suplimentare la sfârșitul anului 2014 și în primele zile de după „ziua euro”. Dispozitivele de numărare și de depozitare din filiale vor fi reglate. Având în vedere că orele de program obișnuite ale sucursalelor bancare din Lituania sunt relativ lungi, nu se pune problema extinderii programului de lucru al tuturor sucursalelor pe durata schimbării monetare. Nouă bănci comerciale vor prelungi totuși programul de lucru al unităților de servicii pentru clienți la sfârșitul acestui an sau la începutul anului viitor. Aproximativ 50 de sucursale urmează să fie deschise în după-amiaza zilei de 1 ianuarie 2015, care coincide cu o sărbătoare legală din Lituania, iar 50 % din sucursalele băncilor ar trebui să fie deschise sâmbătă, 3 ianuarie. Oficiile poștale nu vor fi deschise în „ziua euro”, ci în primul sfârșit de săptămână din luna ianuarie. Din 330 de oficii poștale, 189 efectuează operațiuni regulate cu numerar și vor avea program prelungit în luna ianuarie. Restul oficiilor poștale vor beneficia în perioada schimbării monetare de ajutorul unor echipe mobile pentru efectuarea operațiunilor cu numerar, care vor oferi astfel de servicii timp de trei ore pe zi. Conturile băncilor comerciale la Banca Lituaniei vor fi creditate în aceeași zi în care monedele sunt depuse, corecțiile fiind făcute după numărarea monedelor. Băncile au semnalat faptul că vor avea aceeași abordare în ceea ce-i privește pe clienții care mizează pe creditarea rapidă a depozitelor de numerar (de exemplu, operatorii distribuitoarelor automate), astfel încât să se evite întârzierile în creditarea depozitelor de monede. Pregătirile pentru schimbarea monetară sunt destul de avansate și s-a ținut cont de majoritatea recomandărilor formulate de Comisie în timpul misiunilor de asistență tehnică și în cel de-al paisprezecelea raport privind pregătirile practice în vederea viitoarei extinderi a zonei euro. Este deosebit de important să se intensifice măsurile de reducere a volumelor de litas aflate în circulație în apropierea „zilei euro”. Pregătirile din sectorul financiar și bancar par a fi în general pe drumul cel bun. Volumul de muncă și numărul de clienți vor crește considerabil în primele zile din ianuarie 2015. Băncile ar trebui să ia măsuri suplimentare pentru a evita formarea cozilor, dacă nu au făcut deja acest lucru. În perioada schimbării monetare, clienților care se confruntă cu dificultăți în manipularea automatelor de tip cash-in ar trebui să li se asigure asistență din partea unui personal specializat. 2.3. Prevenirea practicilor abuzive și a percepției eronate a cetățenilor cu privire la evoluția prețurilor Având în vedere că, pentru cetățenii lituanieni, creșterea prețurilor asociată trecerii la moneda euro reprezintă una dintre principalele preocupări exprimate (a se vedea secțiunea 3 de mai jos), este deosebit de important ca autoritățile lituaniene să ia toate măsurile necesare pentru a preveni practicile abuzive și pentru a combate percepțiile greșite cu privire la evoluția prețurilor. Perioada de dublă afișare a prețurilor atât în litas, cât și în euro, a început la 23 august 2014. Dubla afișare a prețurilor trebuie să continue cel puțin șase luni de la data adoptării monedei euro. Pentru a-i ajuta pe cetățeni să se familiarizeze complet cu moneda euro, se recomandă să se ia măsuri de reglementare care să asigure că dubla afișare a prețurilor se va încheia până la 1 ianuarie 2016. Această dată ar trebui să fie clar comunicată publicului. Pe lângă monitorizarea regulată a modificărilor prețurilor celor mai populare 40 de bunuri și servicii, de la începutul perioadei de dublă afișare din luna august 2014 și până la jumătatea anului 2015, prețurile medii cu amănuntul a 100 de bunuri și servicii omogene fac obiectul unei monitorizări și se publică periodic informații statistice. Experiența dobândită cu prilejul schimbărilor monetare anterioare a demonstrat că anumite servicii (de exemplu, saloanele de coafură, curățătoriile, restaurantele și cafenelele) sunt susceptibile de a fi afectate de creșterea prețurilor asociată trecerii la moneda euro. Aceste activități au fost incluse pe lista serviciilor monitorizate. Primul exercițiu de monitorizare a evoluției prețurilor, care a analizat lunile iulie și august 2014, arată că prețurile au rămas relativ stabile pentru majoritatea produselor, variațiile fiind determinate în principal de caracterul sezonier și de reducerile de prețuri. În ansamblu, prețurile serviciilor au crescut ușor. La 18 august 2014, a fost lansat public „Memorandumul privind bunele practici comerciale la introducerea monedei euro”. Semnatarii (comercianții, de exemplu) se angajează, în special, să nu folosească adoptarea monedei euro ca un pretext pentru creșterea prețurilor produselor și serviciilor, să aplice cursul de schimb oficial și regulile de rotunjire și să indice prețurile în ambele monede (litas și euro) în mod clar și ușor de înțeles, precum și să nu inducă în eroare consumatorii. Semnatarii memorandumului au dreptul de a utiliza un logo special. Autoritățile lituaniene au drept scop atragerea unui număr cât mai mare de semnatari, obținând adeziunea întreprinderilor de la nivel local prin implicarea liderilor comunităților și a ONG-urilor. Numărul total de întreprinderi care vând bunuri și prestează servicii în Lituania este de aproximativ 59 800. Până la mijlocul lunii octombrie 2014, peste 2 300 de entități semnaseră deja memorandumul, dintre care 48 de asociații de întreprinderi, 2 234 de întreprinderi (echivalentul a 8 379 de puncte de vânzare și servicii) și 56 de municipalități. Având în vedere faptul că momentul adoptării monedei euro se apropie foarte rapid, autoritățile lituaniene ar trebui să intensifice promovarea memorandumului. Părțile interesate, cum ar fi camerele de comerț și asociațiile de întreprinderi, ar trebui să subscrie la memorandum dacă nu au făcut încă acest lucru și să-l promoveze printre membrii lor. Ar trebui depuse eforturi suplimentare în ceea ce privește adeziunea întreprinderilor de proximitate la memorandum. Politica lor de prețuri este un factor important care determină percepțiile generale ale inflației. Monitorizarea conformității cu cerințele de afișare și de conversie a prețurilor (de exemplu, regulile de rotunjire) și aplicarea corectă a memorandumului sunt coordonate de către Autoritatea națională pentru protecția drepturilor consumatorilor și implică diferite instituții, cum ar fi Serviciul alimentar și veterinar de stat și Inspectoratul de stat pentru produse nealimentare. De la începutul perioadei de dublă afișare, peste 350 de inspectori verifică punctele de vânzare și de prestare a serviciilor din întreaga Lituanie. Se preconizează efectuarea a aproximativ 30 000 de controale până la 30 iunie 2015. Încălcările pot fi sancționate cu avertismente (încălcare pentru prima dată de către o persoană fizică) sau cu amenzi (încălcări repetate de către persoane fizice sau orice încălcări de către persoane juridice). Semnatarii care nu implementează corect memorandumul își pierd dreptul de a utiliza logo-ul campaniei. În cazul unor creșteri de preț nejustificate sau al altor practici abuzive legate de adoptarea monedei euro, aceștia vor fi înscriși într-o listă neagră care va fi pusă la dispoziția publicului pe site-ul dedicat schimbării monetare (http://www.euro.lt/). Până la 31 august, au fost efectuate 625 de inspecții care au scos la iveală 64 de încălcări: dintre acestea, majoritatea au constat în neafișarea prețurilor în ambele monede (28) și în erori de rotunjire (20). Au fost adresate aproximativ 25 de avertismente și au fost aplicate șase amenzi (în valoare de 25 LTL fiecare). Cetățenii pot transmite autorităților reclamații referitoare la afișarea și la conversia prețurilor prin telefon (sunând la un număr gratuit), prin e-mail sau prin marcarea respectivului punct de vânzare sau prestare de servicii pe o hartă interactivă disponibilă pe site-ul internet al mai multor asociații de consumatori. Creșterile de prețuri suspecte ar trebui să fie investigate în mod corespunzător și ar trebui adoptate măsuri corective cât mai rapid posibil, preferabil în termen de maxim 48 de ore. Autoritățile lituaniene ar trebui să depună toate eforturile pentru a atinge cel mai mare număr posibil de semnatari ai Memorandumului privind bunele practici comerciale. Părțile interesate, cum ar fi camerele de comerț și asociațiile de întreprinderi, ar trebui să subscrie la memorandum dacă nu au făcut încă acest lucru și să-l promoveze printre membrii lor. Ar trebui depuse eforturi suplimentare în ceea ce privește adeziunea întreprinderilor de proximitate. Toate cele 60 de municipalități ar trebui să participe la campanie. Informațiile cu privire la evoluția prețurilor după „ziua euro” ar trebui să fie publicate deja la începutul lunii ianuarie 2015. Se recomandă ca, prin reglementare, să se garanteze că dubla afișare a prețurilor încetează la 1 ianuarie 2016 și să se asigure că această dată limită este clar comunicată publicului, astfel încât acesta să utilizeze cât mai bine perioada de dublă afișare a prețurilor pentru a se familiariza cu noua scară de valori. 2.4. Pregătiri pentru schimbarea monetară în zonele rurale O bună planificare și o bună pregătire a modalităților de trecere la moneda euro în zonele rurale sunt deosebit de importante pentru o schimbare monetară fără probleme în Lituania, deoarece obiceiurile cetățenilor lituanieni în materie de plată se bazează foarte mult pe numerar. Autoritățile lituaniene au realizat o hartă a zonelor îndepărtate unde se pot efectua operațiuni în numerar (oficii poștale, sucursale ale băncilor și bancomate). Cele 60 de municipalități lituaniene au primit o listă de control cu măsurile care trebuie întreprinse în vederea trecerii la moneda euro. În faza finală a schimbării monetare ar trebui să se monitorizeze în permanență aplicarea integrală a acțiunilor identificate pe lista de control. Implicarea poștei lituaniene în procesul de schimbare monetară va îmbunătăți semnificativ prestarea serviciilor de schimb de bani în zonele rurale. Cursurile de formare pentru angajații poștei care se referă, printre altele, la manipularea numerarului și elementele de securitate, au început în luna septembrie. Măsurile de securitate, precum și dispozitivele de depozitare și de numărare au fost deja consolidate. Totodată, poșta lituaniană participă la distribuția de materiale de comunicare specifice privind trecerea la moneda euro către gospodării. Comercianții au un rol important în procesul de schimbare monetară, deoarece clienții tind să-i folosească drept birouri de schimb (în special dacă nu sunt sucursale ale băncilor în apropiere). Pe lângă nevoia sporită de numerar (a se vedea secțiunea 2.2. de mai sus), printre aspectele esențiale pentru comercianți se numără și respectarea cerințelor privind dubla afișare a prețurilor și participarea la Memorandumul privind bunele practici comerciale (a se vedea secțiunea 2.3 de mai sus), formarea angajaților, adaptarea dispozitivelor de depozitare a numerarului și măsurile de securitate, precum și aspectele informatice. Marile lanțuri de supermarketuri din Lituania sunt active și în Estonia și/sau Letonia și au, prin urmare, experiență în legătură cu provocările trecerii la moneda euro. Pregătirile lor par destul de avansate. Pentru a se reduce cozile, se intenționează crearea unor case separate, fără casier, unde clienții pot face singuri plăți, dar numai cu cardul. Numerarul în litas va fi plasat în compartimente separate ale caselor de marcat pentru a se garanta că acesta nu va fi utilizat pentru rest. Pentru a răspunde la întrebările clienților au fost deja create puncte de informare privind schimbarea monetară. În ciuda unui bun nivel de informare care există și în zonele rurale privind aspectele practice legate de trecerea la moneda euro, comercianții mai mici încă par a fi mai puțin pregătiți pentru schimbarea monetară și par să se teamă de provocările și de costurile implicate, în special în perioada de dublă circulație. Având în vedere importanța deosebită a micilor comercianți din zonele rurale, se recomandă abordarea acestor temeri la nivel local și sporirea măsurilor de sensibilizare. Pregătirile din cadrul întreprinderilor, în special în regiunile rurale, ar trebui să fie monitorizate periodic și ar trebui să se intensifice acțiunile de sensibilizare cu privire la aspectele practice legate de trecerea la moneda euro. 3. Activitățile de comunicare și opinia publică 3.1. Activități de comunicare După Decizia Consiliului din 23 iulie 2014, autoritățile lituaniene au lansat faza intensivă de implementare a activităților de comunicare legate de schimbarea monetară. Campania de comunicare, desfășurată sub îndrumarea Ministerului de Finanțe, se bazează pe o combinație de instrumente și mijloace de comunicare (publicitate prin poștă, seminarii și cursuri de formare, rețele sociale, televiziune și presă scrisă) și vizează diferite grupuri (de exemplu, întreprinderile, jurnaliștii/presa, tinerii, grupurile vulnerabile). În paralel au loc activități de comunicare complementare organizate de Banca Lituaniei, Ministerul Economiei, Autoritatea națională de protecție a drepturilor consumatorilor, Ministerul Educației și Științei și de alte instituții din sectoarele public și privat. Pentru a răspunde preocupărilor legate de posibilitatea ca introducerea monedei euro să antreneze o creștere a prețurilor, Ministerului Economiei, în strânsă colaborare cu Ministerul de Finanțe, a început implementarea campaniei intitulate „Conversia corectă a prețurilor”. Scopul campaniei este să informeze cu privire la regulile de conversie și la dubla afișare a prețurilor, să invite întreprinderile să subscrie la Memorandumul privind bunele practici comerciale și să încurajeze consumatorii să facă cumpărături la punctele de vânzare care au aderat la acest memorandum. Ca urmare a preocupărilor tot mai vehement exprimate în legătură cu stabilirea abuzivă a prețurilor (a se vedea mai jos rezultatele sondajului Eurobarometru 402), Comisia încurajează autoritățile lituaniene să își intensifice campania de comunicare pentru a răspunde temerilor cetățenilor. Campania din mass-media s-a intensificat începând din iulie 2014. Reprezentanți ai Ministerului de Finanțe, ai Ministerului Economiei, ai Băncii Lituaniei, ai Autorității naționale de protecție a drepturilor consumatorilor și ai altor instituții publice sunt invitați în mod regulat de către posturile de radio și televiziune naționale și publică frecvent articole în presa lituaniană. În plus, societățile de televiziune și radio, precum și site-urile de internet contribuie, la rândul lor, la campanie prin programe de înaltă calitate, adaptate pentru radio și televiziune, care informează publicul cu privire la aspectele practice ale trecerii la moneda euro și la campania de stabilire corectă a prețurilor. În procesul de selecție a canalelor de comunicare prin mass-media, se acordă o atenție specială accesului la grupurile vulnerabile din zonele îndepărtate, la personale cu handicap și la minoritățile naționale. Prima fază a campaniei pare deja să fi avut un impact pozitiv asupra gradului de informare al cetățenilor, așa cum îl percep aceștia, cu privire la moneda euro, deoarece nivelul de conștientizare în ceea ce privește introducerea monedei euro s-a ameliorat considerabil, precum și asupra anumitor preocupări de ordin practic, care s-au mai estompat într-o oarecare măsură (a se vedea mai jos rezultatele sondajului Eurobarometru 402). La nivelul regiunilor se organizează regulat seminarii, ateliere și evenimente pentru întreprinderi, pentru profesioniștii care manipulează numerar și pentru grupurile vulnerabile, cu scopul de a dezbate chestiuni legate de schimbarea monetară. Pentru a asigura un contact optim cu populația lituaniană, un Eurobus traversează cele 60 de municipalități până în noiembrie 2014. Autoritățile lituaniene au produs diferite publicații care tratau subiecte legate de euro și de introducerea noii monede în Lituania. Aceste publicații au fost, de asemenea, puse la dispoziția publicului în limbile minorităților naționale și adaptate pentru persoanele cu deficiențe de văz și de auz. Banca Lituaniei și Ministerul de Finanțe au elaborat programe educaționale pentru tineri. O campanie de publicitate prin poștă adresată tuturor gospodăriilor din Lituania a fost programată pentru luna octombrie 2014. Materialele sunt disponibile în limbile lituaniană, polonă și rusă și se referă la aspecte practice ale trecerii la moneda euro. Proiectul de publicitate prin poștă este esențial pentru ca informația să ajungă la cea mai mare parte a populației. Rezultatele celui mai recent Eurobarometru (a se vedea mai jos) arată că 30 % dintre respondenți consideră că expedierea prin poștă constituie unul dintre cele mai utile mijloace de a primi informații despre euro și despre schimbarea monetară. În cadrul acordului de parteneriat semnat între Ministerul de Finanțe lituanian și Comisia Europeană, au fost implementate o serie de activități comune de comunicare: festivități legate de moneda euro și un seminar pentru jurnaliștii lituanieni în iulie 2014, o conferință privind trecerea la moneda euro în luna septembrie 2014, precum și diverse activități pentru jurnaliști și pentru școlile din Lituania. Totodată, Comisia a furnizat autorităților lituaniene publicații relevante pentru publicul larg. Pentru a consolida sinergiile și a amplifica la maximum impactul activităților din campania de comunicare, Banca Centrală Europeană și Banca Lituaniei vor lansa în noiembrie o campanie de informare comună care utilizează o gamă largă de instrumente (televiziune, presă scrisă, presă electronică și publicitate outdoor, precum și alte materiale de informare) și se concentrează pe aspectul vizual al bancnotelor și al monedelor euro, pe elementele de securitate și pe date și informații esențiale referitoare la trecerea la moneda euro. Deoarece cunoștințele referitoare la bancnote au rămas neschimbate în perioada aprilie-septembrie (a se vedea mai jos rezultatele sondajului Eurobarometru 402), această campanie va fi esențială pentru a asigura buna informare a publicului cu privire la bancnotele euro. 3.2. Opinia publică Începând cu anul 2004, Comisia Europeană a comandat sondaje de opinie „Eurobarometru” (EB) în țările care au aderat la UE în 2004, 2007 și 2013 și urmează să adopte moneda euro (cele mai noi state membre - „NMS”), în vederea cuantificării percepției și nivelului de cunoștințe al cetățenilor cu privire la introducerea monedei euro. Rezultatele sondajului „NMS-7” pentru Lituania din primăvara anului 2014 (Flash EB 400) au fost prezentate în cel de-al paisprezecelea raport al Comisiei[7] privind pregătirile practice în vederea viitoarei extinderi a zonei euro. Pentru a urmări mai bine evoluția atitudinilor și a cunoștințelor cetățenilor cu privire la introducerea euro în contextul schimbării monetare, Comisia Europeană a decis efectuarea unui al doilea sondaj special în Lituania. Ancheta pe teren pentru acest sondaj a fost realizată în perioada 4-6 septembrie 2014 (la cinci luni după precedenta anchetă din aprilie 2014). 3.2.1. Sprijinul privind adoptarea monedei euro/percepția asupra consecințelor Cel mai recent sondaj arată că sprijinul pentru adoptarea monedei euro este stabil. 48 % (+ 1 punct procentual) dintre cetățeni se declară în favoarea introducerii monedei euro. Majoritatea respondenților (51 %) consideră că Lituania este pregătită să adopte moneda euro. În ceea ce privește consecințele introducerii monedei euro, numărul lituanienilor care se așteaptă la efecte pozitive a crescut la toate nivelurile. În timp ce 50 % (+ 5 pp) dintre respondenți consideră în prezent că se observă consecințe pozitive pentru actualele state membre ale zonei euro, 44 % (+ 3 pp) se așteaptă la consecințe pozitive pentru țara lor, iar 37 % (+ 2 pp) și la nivel personal. În ceea ce privește posibilele consecințe ale introducerii monedei euro asupra prețurilor, sondajul evidențiază în mod clar că posibilitatea unui impact negativ la acest nivel constituie încă o preocupare importantă pentru lituanieni, 84 % (+ 9 pp) dintre cetățeni așteptându-se ca prețurile să crească și doar 11 % (- 7 pp) considerând că moneda euro va menține prețurile la un nivel stabil. În plus, 76 % (+ 6 pp) dintre respondenți și-au exprimat îngrijorarea cu privire la practicarea unor prețuri abuzive în perioada de tranziție. Atunci când se pune întrebarea dacă introducerea monedei euro ar însemna o pierdere a controlului asupra politicii economice, o majoritate relativă de 48 % (- 2 pp) a respondenților nu este de acord cu această afirmație. 58 % (intervievați pentru prima dată) consideră adoptarea monedei euro drept o oportunitate pentru Lituania de a-și consolida poziția în sânul UE. Din mai multe opțiuni propuse (fiind posibile mai multe răspunsuri), cele mai importante schimbări ale așteptărilor pe care le au lituanienii în urma adoptării monedei euro sunt următoarele: se vor facilita călătoriile în alte țări din zona euro (86 %, + 5 pp) și va fi posibilă compararea prețurilor cu alte țări din zona euro (50 %, + 5 pp). Nouă din zece respondenți (90 %, intervievați pentru prima dată) declară că vor reuși să se adapteze la noua monedă. 3.2.2. Informarea cu privire la moneda euro Nivelul de sensibilizare a publicului cu privire la aspecte legate de schimbarea monetară continuă să crească, 70 % (+ 20pp) dintre lituanieni considerând că sunt bine informați. În plus, 96 % dintre respondenți știu că ziua adoptării monedei euro este 1 ianuarie 2015 (+14pp). Atunci când au fost întrebați dacă ar avea încredere în informații privind trecerea la moneda euro furnizate de anumite instituții sau grupuri, cetățenii lituanieni intervievați în cadrul acestui sondaj Eurobarometru au declarat că au încredere mai ales în informațiile oferite de Banca Lituaniei [73 % (+ 8 pp)]. Jurnaliștii sunt în continuare creditați cu cel mai scăzut nivel de încredere din partea publicului [27 % (- 1 pp)]. În ceea ce privește canalele de comunicare care ar trebui utilizate pentru o distribuție oprimă a informațiilor, 54 % (-8pp) dintre cetățenii lituanieni consideră că televiziunea este cea mai utilă, urmată de internet (52 %, -1pp), ziare (37 %, -2 pp) și bănci (39 %, +2 pp). Cele mai puțin utile canale (20 %) sunt considerate locul de muncă (20 %, -3pp), școlile și alte instituții de învățământ și formare (20 %, -2pp), precum și spațiile publice (20 %, -3pp). În opinia a 61 % (-2pp) dintre lituanienii intervievați, regulile de conversie rămân pe primul loc în topul informațiilor esențiale care ar trebui să fie comunicate în cadrul unei campanii de informare. Sunt considerate importante și informațiile legate de implicațiile practice la nivelul salariilor și al conturilor bancare [60 % (+2pp)] și de modalitățile generale de introducere a monedei euro [58 % (+1pp)], după care urmează informațiile privind valoarea unui euro [47 % (-2 pp)]. Dubla afișare a prețurilor a fost confirmată, deși într-o mai mică măsură, drept cea mai importantă acțiune din cadrul unei campanii de informare cu privire la schimbarea monetară: dubla afișare în magazine 77 % (-7 pp), pe facturi 71 % (-3pp), prezentă în clipuri publicitare la TV 68 % (-4pp) și pe fluturașul de salariu de 62 % (-1 pp). Comisia va efectua sondaje de opinie Eurobarometru în Lituania înainte, în timpul și după perioada de dublă circulație, începând de la sfârșitul lunii decembrie 2014. Noua fază a campaniei de informare din Lituania ar trebui să abordeze preocupările care încă persistă referitoare la introducerea monedei euro și la creșterea încrederii consumatorilor. Pentru a înlătura temerile persistente cu privire la creșterea prețurilor în perioada de trecere la moneda euro, cetățenii trebuie să fie informați în mod constant cu privire la rezultatele monitorizării prețurilor și ale celorlalte activități de control. [1] Decizia 2014/509/UE a Consiliului din 23 iulie 2014 privind adoptarea de către Lituania a monedei euro la 1 ianuarie 2015 (JO L 228, 31.7.2014, p. 29). [2] Regulamentul (UE) nr. 851/2014 al Consiliului din 23 iulie 2014 de modificare a Regulamentului (CE) nr. 2866/98 în ceea ce privește rata de conversie a monedei euro pentru Lituania (JO L 233, 6.8.2014, p. 21). [3] Raportul Comisiei către Parlamentul European, Consiliu, Banca Centrală Europeană, Comitetul Economic și Social European și Comitetul Regiunilor — Al paisprezecelea raport privind pregătirile practice în vederea viitoarei extinderi a zonei euro din 23 iulie 2014 — COM(2014) 489 final. [4] Disponibil la http://www.lb.lt/preparation. [5] Disponibil la http://www.lb.lt/preparation. [6] Bancnotele și monedele euro vor fi introduse în aceeași zi în care euro devine moneda oficială a Lituaniei. Scenariul „big bang” a fost utilizat în toate statele membre care au aderat la zona euro după 2002. [7] A se vedea nota de subsol nr. 3.